馬秀才草書歌
作者：權德舆
朝代：唐

paragraphs: 伯英草聖稱絕倫，後來學者無其人。
白眉年少未弱冠，落紙紛紛運纖腕。
初聞之子十歲餘，當時時輩皆不如。
猶輕昔日墨池學，未許前賢團扇書。
豔彩芳姿相點綴，水映荷花風轉蕙。
三春併向指下生，萬象爭分筆端勢。
有時當暑如清秋，滿堂風雨寒颼颼。
乍疑崩崖瀑水落，又見古木飢鼯愁。
變化縱橫出新意，眼看一字千金貴。
憶昔謝安問獻之，時人雖見那得知。